b"\n_START_ARTICLE_\nConvent de la Merc\xc3\xa8 de Perpiny\xc3\xa0\n_START_SECTION_\nHist\xc3\xb2ria\n_START_PARAGRAPH_\nEl convent va ser fundat a Perpiny\xc3\xa0 el 1227 pel mateix fundador de l'orde, Pere Nolasc. Va ser el primer orde religi\xc3\xb3s d'instal\xc2\xb7lar-se a Perpiny\xc3\xa0 just quan aquesta vila comen\xc3\xa7ava la seva expansi\xc3\xb3. Ho va fer a la Colomina de Pere Comte de Salses, per una donaci\xc3\xb3 a l'orde del mateix possessor de la Colomina, aprofitant les depend\xc3\xa8ncies del vell monestir benedict\xc3\xad de Sant Mart\xc3\xad, un priorat depenent de Sant Miquel de Cru\xc3\xaflles i de Sant Miquel de la Clusa, traspassat als mercedaris el 1266. _NEWLINE_Van ser expropiats i foragitats del seu convent a causa del pla de Vauban de refor\xc3\xa7 de les fortificacions de Perpiny\xc3\xa0. El convent, que no fou enderrocat, per\xc3\xb2 qued\xc3\xa0 dins del recinte a ran mateix de la nova muralla del segle XVII, fou venut a particulars, els quals el van trossejar per a habilitar-hi habitatges particulars. Precisament per aquest fet romanen moltes restes del convent a l'interior de les cases de l'illot format pels carrers anteriorment esmentats. L'esgl\xc3\xa9sia de la Mare de D\xc3\xa9u de la Merc\xc3\xa8 subsist\xc3\xad fins al 1972 transformada en taller de fusteria, i al final fou enderrocada en un moment que no suscit\xc3\xa0 gaire reacci\xc3\xb3 m\xc3\xa9s que alguns articles de premsa. No se n'han conservat m\xc3\xa9s imatges que les que a penes es poden percebre en algunes fotos a\xc3\xa8ries."